ข่าวอิรักเพิ่มการส่งออกกดน้ำมันดิบปิดวานนี้ขยับลง
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (27 พ.ค.) เพราะได้รับแรงกดดันจากข่าวที่ว่า อิรักวางแผนที่จะเพิ่มการส่งออกน้ำมันดิบ และรายงานที่ว่า ปริมาณการผลิตน้ำมันดิบของกลุ่มประเทศผู้ส่งออกน้ำมัน (โอเปก) ปรับตัวสูงขึ้นในเดือนเม.ย.
28 พ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ค.ลดลง 52 เซนต์ ปิดวานนี้ (27 พ.ค.) ที่ 57.51 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนก.ค.ร่วงลง 1.66 ดอลลาร์ ปิดที่ 62.06 ดอลลาร์/บาร์เรล
สัญญาน้ำมันดิบปรับตัวลงหลังจากมีรายงานว่า อิรักวางแผนที่จะเพิ่มปริมาณการส่งออกน้ำมันดิบอีก 26% สู่ระดับสูงสุดเป็นประวัติการณ์ที่ 3.75 ล้านบาร์เรลต่อวัน ในเดือนมิ.ย. ขณะเดียวกันมีรายงานว่า ปริมาณการผลิตน้ำมันดิบของกลุ่มโอเปกในเดือนเม.ย. เพิ่มขึ้น 18,000 บาร์เรล สู่ระดับ 30.84 ล้านบาร์เรลต่อวัน
นักลงทุนจับตาดูการประชุมโอเปกในวันที่ 5 มิ.ย.นี้ ที่กรุงเวียนนา ประเทศออสเตรีย เพื่อตัดสินใจว่าจะลดปริมาณการผลิตเพื่อหนุนราคาน้ำมันหรือไม่ ขณะที่นักวิเคราะห์ส่วนใหญ่คาดว่าโอเปกจะไม่มีการเปลี่ยนแปลงนโยบายอย่างมีนัยสำคัญ ส่วนในการประชุมครั้งที่แล้ว โอเปกตัดสินใจที่จะไม่ลดกำลังการผลิต แม้ว่าราคาน้ำมันได้ปรับตัวลดลงราวครึ่งหนึ่ง นับตั้งแต่ราคาได้เคลื่อนไหวอยู่ที่ระดับระดับ 115 ดอลลาร์ต่อบาร์เรลเมื่อเดือนมิ.ย.ปีก่อน
นอกจากนี้ นักลงทุนยังจับตาดูรายงานสต็อกน้ำมันดิบประจำสัปดาห์ซึ่ง EIA จะเปิดเผยในวันนี้ เวลา 22.00 น.ตามเวลาไทย 